b'\n_START_ARTICLE_\nSivi \xc4\x87uk\n_START_SECTION_\nRasprostranjenost\n_START_PARAGRAPH_\nAreal ove vrste prostire se od sjeverne Afrike do Euroazije. U srednjoj Europi se ve\xc4\x87 godinama smanjuje broj sivih \xc4\x87ukova. Glavni razlog ovog pada je uni\xc5\xa1tavanje stani\xc5\xa1ta s odgovaraju\xc4\x87im uvjetima za \xc5\xbeivot. Uobi\xc4\x8dajeni je stanovnik otvorenih podru\xc4\x8dja kao \xc5\xa1to su pomije\xc5\xa1ano obra\xc4\x91eno zemlji\xc5\xa1te i \xc5\xa1umarci. Jednom izabranu teritoriju uglavnom dr\xc5\xbei nekoliko godina, a nekada \xc4\x8dak i cijeli \xc5\xbeivot.\n_START_SECTION_\nOpis i pona\xc5\xa1anje\n_START_PARAGRAPH_\nOvisno o terenu, mo\xc5\xbee se gnijezditi u rupama u drve\xc4\x87u, obalama rijeka, liticama, zidovima ili zgradama. Ima zdepasto tijelo, \xc5\xa1iroku glavu s ravnim tjemenom i duge noge. Dr\xc5\xbeanje mu obi\xc4\x8dno nije tako uspravno kao kod drugih sova. Pravi naklone i \xc4\x8du\xc4\x8dnjeve kad je uzbu\xc4\x91en. Rado koristi stupove, elektri\xc4\x8dne \xc5\xbeice i sl. kao osmatra\xc4\x8dnice. Leti valovito kao djetli\xc4\x87. Mo\xc5\xbee treptati. Lovi veliki broj \xc5\xbeivotinjskih vrsta: glodavce, ptice, kukce, crve itd. Aktivan i po danu i po no\xc4\x87i. Teritorijalni zov se lako razlikuje od zova \xc4\x87uka, izvu\xc4\x8deniji je i raste na kraju, "gooo(e)k". \xc5\xbdenka ima falsetto verziju. \xc4\x8cesto se \xc4\x8duje glasno, prodorno mjaukanje "kEEoo". Znak za opasnost je vri\xc5\xa1tavo, eksplozivno, sli\xc4\x8dno \xc4\x8digrama "kyitt, kyitt". Mladi mole hranu izvu\xc4\x8denim \xc5\xa1i\xc5\xa1tanjem.'